KIRJALLINEN KYSYMYS E-2863/97 komissiolle esittäjä(t): David Hallam (PSE) (11. syyskuuta 1997)

Aihe: Siipikarja

Voiko komissio selvittää mihin toimiin Euroopan unioni ryhtyy säilyttääkseen puhdasrotuisia siipikarjakantoja?

Tietääkö komissio, että nykyisessä eläinten hyvinvointia, tautien torjuntaa ja kansainvälistä kauppaa koskevassa Euroopan unionin lainsäädännössä ei tehdä eroa ¨puhdasrotuisen¨ ja muun ¨siipikarjan¨ välillä?

Aikooko komissio toteuttaa toimenpiteitä, joilla tuettaisiin sitä siipikarjan kasvattajien pientä joukkoa, joka varmistaa, että tärkeät kannat ja rodut säilyvät?

Aikooko komissio antaa lakiesityksessä ¨siipikarjalle¨ tarkemman määrittelyn, jossa otetaan huomioon:

- eläimet, joita pidetään vangittuina lajin säilyttämiseksi,

- eläimet, joita pidetään toisistaan erillään tautien torjumiseksi,

- eläimet, joita pidetään, jotta varmistetaan geneettisen materiaalin säilyminen tulevaisuudessa tapahtuvaa tutkimusta varten

- eläimet, joita pidetään kauneutensa tähden

- eläimet, joita pidetään näyttelyjä varten, koska kilpailuttaminen on suosittua, ja se pitää yllä ja mahdollisesti parantaa kantojen ja rotujen ominaisuuksia,

- eläimet, joita pidetään pieninä parvina paikallisiin tarpeisiin muna- ja lihatuotantoa varten

- massatuotanto kaupallisiin tarkoituksiin

Mihin toimiin komissio on ryhtynyt tai aikoo ryhtyä kuullakseen asiantuntevien kansalaisjärjestöjen mielipiteitä ennen päätöksensä tekemistä?

Komission jäsenen Franz Fischlerin komission puolesta antama vastaus (11. marraskuuta 1997)

Mitä puhdasrotuisten eläinten kuten siipikarjan kauppaan tulee, neuvosto on antanut 25. maaliskuuta 1991 direktiivin 91/174/ETY kotieläinjalostusta ja polveutumista koskevista vaatimuksista puhdasrotuisten eläinten kaupassa ja direktiivien 77/504/ETY ja 90/425/ETY ((EYVL L 85, 5.4.1991. )) muuttamisesta. Direktiivissä vahvistetaan yhteisötasolla tällaisten eläinten kauppaa koskevat säännöt, ja sen on tarkoitus tästä lähtien taata puhdasrotuisten eläinten kasvattamisen rationaalinen kehitys yhteisössä ja lisätä alan tuottavuutta.

Häkeissä pidettävien munivien kanojen suojelun vähimmäisvaatimuksista annettua neuvoston direktiiviä 88/166/ETY ((EYVL L 74, 19.3.1988. )) sovelletaan täysikasvuisiin gallus gallus -lajiin kuuluviin kanoihin, joita kasvatetaan munantuotantoa varten, olivat ne puhdasrotuisia tai eivät. Tautien torjunnan, kaupan ja tuonnin osalta siipikarjaan sovellettavat säännöt koskevat myös kanalintuja, kalkkunoita, helmikanoja, ankkoja, hanhia, viiriäisiä, kyyhkysiä, fasaaneja, peltopyitä ja sileälastaisia lintulaleja (lentokyvyttömiä lintuja), joita kasvatetaan tai pidetään vangittuina jalostusta varten, kulutukseen tarkoitetun lihan tai munien tuotantoa varten taikka kannan lisäämistä varten. Direktiivi liittyy erityisesti eläinten terveyttä koskeviin vaatimuksiin yhteisön sisäisessä siipikarjan, siipikarjan lihan ja siitosmunien kaupassa ja tuonnissa kolmansista maista. Se koskee myös yhteistön toimenpiteitä Newcastlen taudin ja lintuinfluessan valvonnassa. Hyvinvointia, eläintauteja ja kauppaa koskevissa asioissa ei tehdä eroa siinä, onko siipikarja puhdasrotuista tai ei.

Maatalousympäristöä koskevan asetuksen nojalla (ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä annettu asetus (ETY) 2078/92 ((EYVL 215, 30.7.1992. ))) jäsenvaltiot voivat ehdottaa ohjelmia sellaisten harvinaisten kotieläinrotujen suojelemiseksi, joita uhkaa sukupuuttoon kuoleminen. Komissio ei ole tähän mennessä saanut yhtään merkittävää siipikarjaa koskevaa ehdotusta eikä ole tietoinen erityisestä tarpeesta tukea tällaisia suunnitelmia yhteisön yhteisrahoittamissa ohjelmissa.

Komissio katsoo, että nykyisiä määritelmiä ei ole tarvetta muuttaa.

Kun uusia lakiehdotuksia laaditaan, komissio kuulee asianmukaisia neuvoa-antavia komiteoita, joissa ammatilliset järjestöt ovat edustettuina.